«Ахъмэт» гуэдз лъэпкъыр
Шэшэным и Iэтащхьэ Кадыров Рамзан комбайнкIэ Iуихыжащ «Ахъмэт» гуэдз лIэужьыгъуэщIэр. А къэкIыгъэм фIащащ Рамзан и адэ, Шэшэным и япэ президенту щыта Кадыров Ахъмэт и цIэр.
«Зи гугъу тщIы лъэпкъыщIэр къыщагъэхъуащ Краснодар Мэкъумэш хозяйствэмкIэ щыIэ щIэныгъэ-къэхутакIуэ институту Лукьяненкэ и цIэр зезыхьэм. Республикэм мэкъумэш хозяйствэмкIэ и министр Дадаев Муса а Iуэхум щхьэкIэ институтым и унафэщIым мызэ-мытIэу хуэзащ икIи абы елъэIуащ щIыналъэм нэхъ хуэбэгъуэну гуэдз лIэужьыгъуэщIэкIэ къахуэупсэну, — жиIащ Шэшэным Мэкъумэш хозяйствэмкIэ и министерствэм и къудамэм и Iэтащхьэ Шахмурзаев Магомед. Абы и псалъэхэм ятепщIыхьмэ, еджагъэшхуэхэм гуэдз лъэпкъ зэмылIэужьыгъуэхэр зэхагъакIэурэ илъэсищкIэ лэжьащ. ИужькIэщ «Ахъмэтыр» трасэну чэнджэщ къыщратар.
«ЛIэужьыгъуэщIэр Кавказ Ищхъэрэм, Урысейм и Курыт-ЩIы фIыцIэ щIыналъэм хуабжьу къыщозэгъ, — пищащ Шахмурзаевым. Абы сантиметр 85-м нэс и лъагагъщ. Езыр мыкIасэу, «Уафэгъуагъуэ» лIэужьыгъуэ цIэрыIуэм зэманкIэ дэхъуу Iуахыж. Узхэм хуэбэшэчщ, и пкъыр быдэщ. Лабораторэхэм щыщагъэунэхум зы гектарым хуэзэу центнери 130 — 136-рэ хуэдиз къитащ, ауэ дэ ику иту къытетхыфар центнери 51-рэщ».
Дауи, губгъуэхэм апхуэдиз бэвагъ къыщыпхуехьэлIэнукъым — дунейм и щытыкIэм куэд елъытащ. Абы щыгъуэми, Шэшэным и хьэсэхэр хуэдитIкIэ нэхъ пIащIэу щытащ, жылапхъэфI къагъэкIыным нэхъ трагъэщIати. Жылэхэр нэхъ зэпэзэву щIым халъхьэмэ, зэрыгурыIуэгъуэщи, нэхъыбэ кърахьэлIэжыфынущ.
